CELEX: 32009R0257
Language: ro
Date: 2009-03-24 00:00:00
Title: Regulamentul (CE) nr. 257/2009 al Comisiei din 24 martie 2009 de modificare a Regulamentului (CE) nr. 794/2004 în privința fișei de informații suplimentare pentru notificarea ajutoarelor pentru pescuit și acvacultură (Text cu relevanță pentru SEE)

27.3.2009   
            
            
               RO
            
            
               Jurnalul Oficial al Uniunii Europene
            
            
               L 81/15
            
         
      REGULAMENTUL (CE) NR. 257/2009 AL COMISIEI
   
   din 24 martie 2009
   de modificare a Regulamentului (CE) nr. 794/2004 în privința fișei de informații suplimentare pentru notificarea ajutoarelor pentru pescuit și acvacultură
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 659/1999 al Consiliului din 22 martie 1999 de stabilire a normelor de aplicare a articolului 93 din Tratatul CE (1), în special articolul 27,
   după consultarea Comitetului consultativ privind ajutoarele de stat,
   întrucât:
   
               (1)
            
            
               Ca urmare a adoptării de către Comisie a noilor orientări comunitare pentru examinarea ajutoarelor de stat pentru pescuit și acvacultură (2), fișa de informații suplimentare din anexa I partea III.14 din Regulamentul (CE) nr. 794/2004 al Comisiei din 21 aprilie 2004 de punere în aplicare a Regulamentului (CE) nr. 659/1999 al Consiliului de stabilire a normelor de aplicare a articolului 93 din Tratatul CE (3) trebuie înlocuită cu o nouă fișă de informații suplimentare conformă cu cadrul în vigoare.
            
         
               (2)
            
            
               Prin urmare, Regulamentul (CE) nr. 794/2004 trebuie modificat în consecință,
            
         ADOPTĂ PREZENTUL REGULAMENT:
   Articolul 1
   Partea III.14 din anexa I la Regulamentul (CE) nr. 794/2004 se înlocuiește cu textul din anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 24 martie 2009.
      
         
            Pentru Comisie
         
         Joe BORG
         
         
            Membru al Comisiei
         
      
   
   
      (1)  JO L 83, 27.3.1999, p. 1.
   
      (2)  JO C 84, 3.4.2008, p. 10.
   
      (3)  JO L 140, 30.4.2004, p. 1.
   
      ANEXĂ
      
         „PARTEA III.14
         FIȘĂ DE INFORMAȚII SUPLIMENTARE PENTRU AJUTOARELE PENTRU PESCUIT ȘI ACVACULTURĂ
         Prezenta fișă de informații suplimentare trebuie utilizată pentru notificarea schemelor de ajutoare sau a ajutoarelor individuale care intră sub incidența orientărilor comunitare pentru examinarea ajutoarelor de stat pentru pescuit și acvacultură («orientările»).
         OBIECTIVELE SCHEMEI DE AJUTOARE sau ALE AJUTORULUI (bifați căsuța corespunzătoare și introduceți informațiile necesare):
         
            Prezenta secțiune urmează ordinea paragrafelor de la punctul 4 din orientări: «Ajutoare care pot fi declarate compatibile».
         
            Punctul 4.1 din orientări: ajutoare pentru categoriile de măsuri vizate de un regulament de exceptare pe categorii
         Observații generale privind acest tip de ajutoare
         Sunt în vigoare două regulamente de exceptare pe categorii: Regulamentul (CE) nr. 736/2008 al Comisiei (1) care se aplică sectoarelor pescuitului și acvaculturii și Regulamentul (CE) nr. 800/2008 al Comisiei (2), regulamentul general de exceptare care se aplică tuturor sectoarelor.
         Prin urmare, asemenea ajutoare în principiu nu ar trebui notificate.
         Însă, conform considerentului 6 din Regulamentul (CE) nr. 736/2008 și considerentului 7 din Regulamentul (CE) nr. 800/2008, aceste regulamente nu trebuie să aducă atingere posibilității statelor membre de a notifica ajutoarele de stat ale căror scopuri corespund cu scopurile acoperite de respectivele regulamente.
         În plus, următoarele tipuri de ajutoare nu pot beneficia de exceptările prevăzute în Regulamentul (CE) nr. 736/2008 și Regulamentul (CE) nr. 800/2008: ajutoarele care depășesc anumite plafoane determinate, menționate la articolul 1 alineatul (3) din Regulamentul (CE) nr. 736/2008 sau la articolul 6 din Regulamentul (CE) nr. 800/2008 sau care au anumite caracteristici, în special ajutoarele acordate întreprinderilor altele decât IMM-urile, ajutoarele acordate întreprinderilor în dificultate, ajutoarele netransparente, ajutoarele acordate unei întreprinderi care face obiectul unui ordin de recuperare în urma unei decizii a Comisiei prin care ajutorul este declarat incompatibil cu piața comună.
         Caracteristicile ajutoarelor notificate
         
                     
                  
                  
                     ajutoare de aceleași tip ca cele acoperite de Regulamentul (CE) nr. 736/2008;
                  
               
                     
                  
                  
                     ajutoare de aceleași tip ca cele acoperite de Regulamentul (CE) nr. 800/2008;
                  
               
                     
                  
                  
                     ajutoare care depășesc plafonul determinat;
                  
               
                     
                  
                  
                     ajutoare acordate întreprinderilor altele decât IMM-urile;
                  
               
                     
                  
                  
                     ajutoare netransparente;
                  
               
                     
                  
                  
                     ajutoare acordate unei întreprinderi care face obiectul unui ordin de recuperare;
                  
               
                     
                  
                  
                     alte caracteristici: specificați.
                  
               Compatibilitatea cu piața comună
         Statul membru este invitat să prezinte în detaliu motivele pentru care ajutorul poate fi considerat compatibil cu piața comună.
            Punctul 4.2 din orientări: ajutoarele care intră sub incidența anumitor orientări orizontale
         Statul membru este invitat să menționeze referința la orientările pertinente care sunt considerate aplicabile ajutorului în cauză, precum și motivele pentru care ajutorul este considerat compatibil cu respectivele orientări.
         Statul membru este invitat să completeze și celelalte fișe de informații suplimentare pertinente din anexa la prezentul regulament:
         
                     —
                  
                  
                     ajutor pentru formare – fișa din partea III.2;
                  
               
                     —
                  
                  
                     ajutor pentru ocuparea forței de muncă – fișa din partea III.3;
                  
               
                     —
                  
                  
                     ajutor pentru cercetare și dezvoltare – fișa din partea III.6.A sau III.6.B, după caz;
                  
               
                     —
                  
                  
                     ajutor pentru salvarea și restructurarea întreprinderilor în dificultate – fișa din partea III.7 sau III.8, după caz;
                  
               
                     —
                  
                  
                     ajutor pentru protecția mediului – fișa III.10.
                  
                  Punctul 4.3 din orientări: ajutoare pentru investiții la bordul navelor de pescuit
         Statul membru este invitat să furnizeze informații care să demonstreze compatibilitatea ajutorului cu condițiile stabilite la articolul 25 alineatele (2) și (6) din Regulamentul (CE) nr. 1198/2006 al Consiliului din 27 iulie 2006 privind Fondul european pentru pescuit (3).
         Acesta este, de asemenea, invitat să prezinte motivele pentru care acest ajutor nu face parte din programul operațional cofinanțat de acest fond.
            Punctul 4.4 din orientări: ajutoare destinate reparării pagubelor provocate de calamități naturale, evenimente extraordinare ori de fenomene meteorologice nefavorabile
         Statul membru este invitat să prezinte următoarele informații care să demonstreze compatibilitatea ajutoarelor:
         
                     —
                  
                  
                     informații detaliate privind existența unui dezastru natural sau a unui eveniment extraordinar, inclusiv rapoarte tehnice și/sau științifice;
                  
               
                     —
                  
                  
                     dovada unei legături de cauzalitate între eveniment și daune;
                  
               
                     —
                  
                  
                     metoda de calculare a daunelor;
                  
               
                     —
                  
                  
                     alte modalități de justificare.
                  
                  Punctul 4.5 din orientări: facilități fiscale și costuri salariale aferente navelor comunitare de pescuit care își desfășoară activitatea în afara apelor comunitare
         Statul membru este invitat să prezinte informații care să demonstreze compatibilitatea ajutoarelor cu condițiile de la punctul 4.5 din orientări.
         Aceste informații trebuie să conțină în special amănunte care să demonstreze riscul de radiere a navelor care beneficiază de schema de ajutoare din registrul flotei de pescuit.
            Punctul 4.6 din orientări: ajutoare finanțate prin taxe parafiscale
         Statul membru este invitat:
         
                     —
                  
                  
                     să specifice cum vor fi folosite fondurile obținute din taxe parafiscale; și
                  
               
                     —
                  
                  
                     să demonstreze în ce fel și pe ce bază utilizarea acestora este compatibilă cu normele privind ajutoarele de stat.
                  
               În plus, acesta trebuie să arate în ce fel va fi schema benefică atât produselor naționale, cât și celor importate.
            Punctul 4.7 din orientări: ajutoare pentru comercializarea produselor piscicole din regiunile ultraperiferice
         Statul membru este invitat să furnizeze informații care să demonstreze compatibilitatea ajutorului cu condițiile menționate la acest punct și cu condițiile relevante din Regulamentul (CE) nr. 791/2007 al Consiliului din 21 mai 2007 de instituire a unui regim de compensare a costurilor suplimentare apărute la comercializarea anumitor produse pescărești din regiunile ultraperiferice Insulele Azore, Madeira, Insulele Canare, Guyana Franceză și Réunion (4).
            Punctul 4.8 din orientări: ajutoare privind flota de pescuit din regiunile ultraperiferice
         Statul membru este invitat să furnizeze informații care să demonstreze compatibilitatea ajutorului cu condițiile menționate la acest punct și cu condițiile relevante din Regulamentul (CE) nr. 639/2004 al Consiliului din 30 martie 2004 privind gestionarea flotelor de pescuit înregistrate în regiunile ultraperiferice ale Comunității (5) și din Regulamentul (CE) nr. 2792/1999 al Consiliului din 17 decembrie 1999 de definire a modalităților și condițiilor pentru acțiunile structurale ale Comunității în sectorul pescuitului (6).
            Punctul 4.9 din orientări: ajutoare pentru alte măsuri
         Statul membru este invitat să descrie în mod foarte precis tipul de ajutor și obiectivul acestuia.
         În plus, acesta este invitat să explice în detaliu motivele pentru care ajutorul este considerat compatibil cu condițiile de la punctul 3 din orientări și să demonstreze în ce mod acest ajutor răspunde obiectivelor politicii comune în domeniul pescuitului.
         PRINCIPII GENERALE
         Statul membru este invitat să declare că nu va fi acordat niciun ajutor pentru operațiunile pe care beneficiarul a început deja să le implementeze și nici pentru activitățile pe care beneficiarul le-ar întreprinde în condiții normale de piață.
         Statul membru este invitat să declare că niciun ajutor nu va fi acordat în situațiile în care dreptul comunitar, în special normele politicii comune în domeniul pescuitului, nu sunt respectate.
         În acest sens, statul membru este invitat să declare că măsurile de ajutor prevăd în mod explicit că, în perioada în care se acordă ajutorul, beneficiarii ajutorului respectă normele politicii comune în domeniul pescuitului și că, în cazul în care se descoperă, în perioada în cauză, că beneficiarul nu respectă aceste norme, ajutorul trebuie returnat proporțional cu gravitatea nerespectării normelor politicii comune în domeniul pescuitului.
         Statul membru este invitat să declare că ajutorul este limitat la maximum zece ani sau, în caz contrar, să notifice din nou ajutorul cu cel puțin două luni înainte de împlinirea a zece ani de la intrarea sa în vigoare.
         ALTE CERINȚE
         Statul membru este invitat să prezinte o listă cu toate documentele justificative care însoțesc notificarea, precum și un rezumat al respectivelor documente (de exemplu informații socioeconomice privind regiunile care beneficiază de ajutoare, justificări științifice și economice).
         Statul membru este invitat să precizeze că acest ajutor nu este cumulat cu alt ajutor pentru aceleași cheltuieli eligibile sau pentru aceeași compensare.
         În caz de cumul, statul membru este invitat să indice referința ajutorului (a schemei de ajutoare sau a ajutorului individual) cu care există cumul și să demonstreze că întregul ajutor acordat rămâne compatibil cu normele pertinente. În acest sens, statul membru trebuie să ia în considerare toate tipurile de ajutoare de stat, inclusiv ajutoarele de minimis.
      
      
         (1)  JO L 201, 30.7.2008, p. 16.
      
         (2)  JO L 214, 9.8.2008, p. 3.
      
         (3)  JO L 223, 15.8.2006, p. 1.
      
         (4)  JO L 176, 6.7.2007, p. 1.
      
         (5)  JO L 102, 7.4.2004, p. 9.
      
         (6)  JO L 337, 30.12.1999, p. 10.”